Snjóflóð féll á skíðasvæði Siglfirðinga í morgun. Flóðið féll meðal annars á skiðaskálann og færði hann úr stað. Allir vegir til Fjallabyggðar hafa verið lokaðir í tvo sólarhringa og óvíst hvort hægt verður að moka þangað í dag.
Nokkur snjóflóð hafa fallið á Tröllaskaga frá því í gær. Tvö flóð féllu á veginn um Ólafsfjarðarmúla, tvö til þrjú úr Ósbrekkufjalli í Ólafsfirði, og í morgun sást að fallið hafi snjóflóð á skíðasvæði Siglfirðinga á Skarðadal. Egill Rögnvaldsson, svæðisstjóri skíðasvæðisins, segist ekki vita nákvæmlega hversu miklar skemmdir hafa orðið. Ekki hefur þótt óhætt að fara inn á svæðið enn sem komið er. Hann segir flóðið meðal annars hafa fallið á skíðaskálann og fært hann af grunninum. Þá féll flóðið á gáma skíðaleigunnar og snjótroðari færðist úr stað. Óvissustigi vegna snjóflóahættu var lýst yfir á Norðurlandi í gær. Sveinn Brynjólfsson, ofanflóðasérfræðingur hjá Veðurstofunni, segir að dregið hafi úr úrkomu og verið sé að meta aðstæður í fjöllum.
Í fyrrakvöld var veginum um Ólafsfjarðarmúla lokað vegna snjóflóðahættu og Siglufjarðarvegi um Almenninga í kjölfarið. Vegagerðin hefur kannað aðstæður á báðum svæðum í morgun og ekki er talið óhætt að hefja snjómokstur. Elías Pétursson, bæjarstjóri í Fjallabyggð, segir þetta vont ástand.
Og það hefur hvorki verið hægt að koma vörum til eða frá Fjallabyggð frá því í fyrradag. Meðal annars varð skuttogarinn Múlaberg að landa á Sauðárkróki þar sem ekki er hægt að koma fiskinum á markað frá Siglufirði. Elías gerir athugasemdir við að engin veðurviðvörun hefur verið gefin út fyrir þetta svæði.
Snjóflóð féll á skíðasvæði Siglfirðinga í morgun og færði skiðaskálann meðal annars úr stað. Ófært hefur verið til Fjallabyggðar í tvo sólarhringa og óvíst hvort hægt verður að moka þangað í dag. Sérfræðingar hjá Veðurstofunni eru að meta ástandið.